Dassiegeloof - Solidariteit WêreldSolidariteit Wêreld
Tuis › 10 minute voor werk Juig › Dassiegeloof
Lees Spreuke 30:26; Psalm 104:18; Jesaja 12:2.
Sien jy hulle? Hulle lê daar en bak in die son. Ja, ek praat van die dassies in Spreuke 30:26. Wat leer ons oor geloof by hulle? Hulle is nie juis diere wat bekend is vir hul krag nie, daarom vertrou hulle op die kranse om hulle te beskerm teen alle gevare wat hulle in die gesig staar. Hulle hardloop in die skeure tussen rotse in sodat geen roofdier of roofvoël hulle kan vang nie. Dit is die geloofsaspek wat ons by dassies kan leer. Die geloofswoord is “vertroue”. Soos dassies op die kranse vertrou, so vertrou ons op God.
Tydens ’n hewige storm op see, was Robert Louis Stephenson, die skrywer, saam met ander mense op ’n passasiersboot. Almal was bekommerd en Robert het gesê hy sal by die kaptein gaan uitvind hoe sake staan. Na ’n tydjie het Robert met ’n breë glimlag ingestap en vir die ander gesê: “Alles reg. Ek het die kaptein gesien. Hy het vir my geglimlag.” Die Kaptein van die heelal het vir jou en my geglimlag en alles is veilig in sy hande. Daarom kan ons altyd op Hom vertrou.
Die ander kant van vertroue is gehoorsaamheid. Jy bewys jou vertroue deur gehoorsaam te wees aan God. Gedurende die verfilming van die epiese Ben Hur het Charlton Heston probleme gehad om sy strydwa te beheer. Dit is ’n uiters belangrike toneel soos jy sal weet as jy die rolprent al gesien het. Heston het gekla: “Ek kan skaars op die strydwa bly, wat nog te sê wen!” William Wyler, die regisseur, het hom geantwoord: “Jou werk is om bo te bly. Dis my werk om jou te laat wen.” Gehoorsaamheid is om te doen wat God van jou vra en Hy sal die res doen.